
A mély agyi stimuláció hatékonyságának vizsgálata Parkinson-kórban

Bevezetés: A Parkinson-kór tünetei hosszú ideig jól kezelhetők korszerű gyógyszeres terápiával, a betegség progressziója során azonban a kezelés mellékhatásaként jelentkező motoros fluktuáció és dyskinesia a betegek életminőségét jelentősen rontja. Ebben az előrehaladott állapotban segíthet a mély agyi stimuláció (Deep BrainStimulation, DBS).
Célkitűzés: A mély agyi stimuláció hatékonyságát vizsgáltuk Parkinson-kóros beteganyagunkban a nemzetközi eredményekkel összehasonlítva.
Módszerek: A SE Neurológiai Klinikája által gondozott, az Országos Idegtudományi Intézetben 2008-2011. között DBS műtéten átesett Parkinson-kórban szenvedő betegek adatait dolgoztuk fel. A Parkinson-kór tüneteit pontozó skálák segítségével dokumentáltuk a műtét előtt, majd a műtét után egy évvel. Vizsgáltuk az Egységes Parkinson-kór Pontozó Skála (UPDRS, Unified Parkinson’s DiseaseRatingScale), a Hoehn-Yahr stádium szerinti beosztás és a PDQ-39 (Parkinson’s DiseaseQuestionnaire 39) életminőség skála pontjainak változását, valamint a szükséges gyógyszerek mennyiségét levodopa ekvivalens dózisban számolva.
Eredmények: A vizsgált időszakban 13 beteg (4 nő, 9 férfi, életkor 58,3±8,82 év, betegségtartam 14,1±5,87 év) esett át bilateralisnucleussubthalamicus (STN) elektród, neurostimulátor implantáción. Eddig nyolc beteg kontroll vizsgálatát végeztük el. A UPDRS skála szerint a gondolkodás, viselkedés és hangulat 35,7%-kal (p=0,5), a mindennapi élettevékenységek végzése 59%-kal (p<0,01), a motoros funkciók levodopa elvonáskor 79%-kal javultak (p<0,01). Szignifikánsan javult az arckifejezés, a kezek nyugalmi tremora, a rigor, valamint a kéz finom mozgásai, a testtartás és a járás. A dyskinesia, motoros fluktuáció tartama, súlyossága 80%-kal (p<0,01) csökkent. A UPDRS összpontszám 71%-kal (p<0,01) csökkent, a Hoehn-Yahr skálán 71,4%-os (p<0,02), a PDQ-39 skálán 42,4%-os (p<0,01) javulást észleltünk. A szedett gyógyszereket 57,1%-kal lehetett műtét után csökkenteni (p<0,02).
Összefoglalás: A kétoldali STN-DBS műtétet követően a gyógyszerek dózisát nagymértékben lehetett csökkenteni, a motoros tünetek és a betegek életminősége jelentősen javult, a nemzetközi átlagot meghaladó mértékben. Bár a betegszámunk még alacsony, az eredményeinket a szigorú műtéti indikáció, és a pontos célzási technika magyarázhatja.



